**Критеријуми и елементи оцењивања у настави географије**

Ученик се оцењује најмање 2 пута у полугодишту (у петом разреду када је фонд часова један час) и 4 пута у полугодишту (од 6. до 8. разреда, када је фонд часова два часа недељно.

Ученик се оцењује на основу:

- усмене провере постигнућа,

- петнаестоминутне провере знања,

- праћењем активности на часу, кроз израду домаћих задатака, поседовања и коришћења у сврху учења осталог прибора за рад на часу (свеске, неме карте, атлас).

Сваку оцену (област) ученици могу да поправе. Предвиђени су петнаестоминутни тестови (из три петнаестоминутна теста једна оцена се уписује у дневник).

Ученик се оцењује бројчано на основу остварености исхода, самосталности и ангажовања ученика:

1) ученик који у потпуности усвојио основна, проширена и продубљена знања, умења и вештине, уочава битно, логички повезује чињенице и појмове, самостално закључује, критички расуђује, самостално проналази појмове на географској карти, добија оцену одличан (5);

2) ученик који у потпуности усвојио основна знања, умења и вештине и више од половине проширених и продубљених знања, уочава битно, логички повезује чињенице и појмове, уз малу помоћ наставника долази до закључка, критички расуђује, самостално проналази појмове на географској карти; добија оцену врло добар (4);

3) ученик који је у целини усвојио основна знања, умења и вештине, и половину проширених знања, умења и вештина, а према програму предмета, да уз помоћ наставника схвати значење научених садржаја, објашњења и да их повезује, уз помоћ наставника уочава битно, уз помоћ наставника проналази битне појмове на географској карти, добија оцену добар (3);

4) ученик који је усвојио основна знања,умења и вештине, према програму предмета, ученик испољава потешкоће у анализи чињеница, података, њиховом уопштавању и закључивању, има тешкоћа у усменом и писменом изражавању, не сналази се у новим ситуацијама, уз велику помоћ наставника проналази основне појмове на карти, добија оцену довољан (2);

5) ученик који ни уз помоћ наставника није савладао основно знање, умење и вештине, добија оцену недовољан (1).

Уколико ученик стиче образовање и васпитање по ИОП-у 1, оцењује се на основу ангажовања и степена остварености исхода, уз прилагођавање начина и поступка оцењивања.

Уколико ученик стиче образовање и васпитање по ИОП-у 2, оцењује се на основу ангажовања и степена остварености прилагођених циљева и исхода, који су дефинисани у персонализованом плану наставе и учења, уз прилагођавање начина и поступка оцењивања.